Covid-19: Ramaphosa sê moontlik oor skole, inperkingsvlak(Argieffoto: Michele Spatari/ AFP) Pres. Cyril Ramaphosa spreek Maandag om 20:00 weer die land toe oor die jongste verwikkelinge rakende die afsonderingstydperk. Bespiegelings het Maandag die ronde gedoen dat Suid-Afrika weer na ŉ vlak 4-inperking kan terugkeer en dat skole later as beplan sal oopmaak vir die nuwe jaar. Ramaphosa sal na verwagting uitsluitsel oor dié kwessies gee. Suid-Afrika stel tans elke dag ŉ nuwe rekord op vir die getal mense wat positief toets vir die dodelike virus, asook die getal mense wat daaraan sterf. Die situasie is dus sorgwekkend. Met entstof op pad uit Indië blyk daar verdeeldheid oor die pad vorentoe te wees. Terwyl daar glo by die koronavirus-bevelsraad heelwat aptyt is om die land as geheel in ŉ vlak 4-grendelstaat terug te plaas, bepleit ander belanghebbendes dat die ekonomie in gedagte gehou en daar gedifferensieer moet word tussen verskillende provinsies en distriksrade na gelang van hul infeksiekoers. Volgens die algemene opvatting is dit veral die minister van samewerkende regering, dr. Nkosazana Dlamini-Zuma, wat ŉ voorstander van so ŉ enkele vlak 4-inperking is. In ŉ potensieel insiggewende wending het die DA-leier, John Steenhuisen, om 12:00 Maandag begin vergader met die Wes-Kaapse premier, Alan Winde. Die vergadering is geskeduleer om meer as vyf uur lank te duur, wat bespiegeling laat ontstaan het dat die DA-beheerde Wes-Kaapse regering die sentrale regering in die hof kan pak indien die provinsie onder ŉ meer stremmende inperking as ander provinsies geplaas word. ŉ Verdere vroeë aanduiding dat die DA sy byltjies slyp, is ŉ verklaring wat vanmiddag deur die party uitgereik is wat ŉ vertraging in die heropening van skole verwerp en vra dat onderwysers geprioritiseer word by die verskaffing van entstof.